Farinej dla Brigna

Ij Farinej dla Brigna a son na formassion musical piemontèisa che a fa vàire géner musicaj an dovrand dzortut ël piemontèis coma lenga për ij test. Ij mèmber originaj dla banda, che a l'han fondala dël 1986, a son ëstàit Linus Binello, Bob Sabatini, Lucas Frassetto, Fabrizio Rizzolo e Susi Amerio.

 J'achit 

La stòria dla banda a l'é ancaminà dël 1986 quandi, pì për gieugh che për convinsion, sinch amis a l'han tacà a trovesse al Boomerang Studio d'Ast për registré la cover d'un tòch d'Ivano Fossati, "La mia banda suona il rock" an virand-lo an "La mè panda a perd ij tòch".

La formassion ant j'ani a séguita a trovesse për scrive e registré d'àutre ròbe, sempre për amusesse e ancora nen con un but definì fin a quandi, ant l'achit dël 1989, Fabrizio Rizzolo a convincc j'àutri mèmber dla banda a buté tut ël material componù fin-a a col moment ant n'àlbom. Da sùbit ël but a l'é ciàir: ij sìnch matòcc astësan a veulo dventé la banda piemontèisa (an piemontèis) pì famosa. Jë sfòrs ëd costi sinch amis a son premià quandi, sempre dël 1989, a fan seurte sò prim travaj ciamà Ij farinei dla Brigna.
Ël sùcess ëd la cassiëtta a l'é notàbil: an pòche sman-e as na vendo pì che 2.000 còpie e peui a-i riva 'dcò ël moment dij prim concert dal viv.

Dël 1990 a seurt sò sgond travaj, ciamà Farinei dla Brigna II, che a fa chërse ancora soa fama; a partìssipo al Canta Piemonte ëd col ann-lì e a rivo ant la sgonda posission con ël tòch Il safari con la jeep.
Ant la neuva cassiëtta a-i é 'dcò la registrassion ëd La mè Panda a perd ij tòch (registrassion original dël 1986), che a dventa sùbit n'imn për ij Farinei che a taco a sonela dal viv antlora e a la fan ancora adess.
Ant l'otóber ëd col ann a partécipo con Son due ore che ti aspetto e Machu Picchu a "Sanremo Follies", "C'era una volta Fluff" e për lòn vàire vire a finisso ant la trasmission ëd Rai 3 ciamà "Blob".

J'arceste për soné dal viv a chërso sempre 'd pì, ëd tòch a finisso an vàire compilassion e discomix e da la ca discogràfica che a l'han antlora a arsèivo n'arconossiment për le 10.000 còpie vendùe.

Dël 1992 con ël ters àlbom Farinei dla Brigna III a riva soa consacrassion final e a finiss n'época: ij Farinei an cost ann-sì a son ciamà a fé pì che 35 concert an tut ël Piemont ëdcò se un dij mèmber stòrich a chita la banda: Bob Sabatini, vos dij Farinej; a sò pòst a ven ciamà Giosef P. Baronio, che già anans a l'ha colaborà con la formassion a l'ora dë scrive ij test.
Ant l'achit ëd j'ani '90 ij sò concert a l'han n'arseta motobin precisa: lë spetàcol dal viv a ancamin-a con na cita introdussion ëd 4 canson cantà da Susi Amerio, che a colàbora con lor coma corista fin dal prim àlbom.

Ant la sgonda part lë spetàcol a séguita con le canson dla banda che oramai a son già famose ant tut ël Piemont, e con vàire senëtte fàite për amusé 'l pùblich.
Sempre dël 1992 a van ant la TV italian-a për "Sanremo giovani" con ël tòch "Pumpa la musica" e a "Non Sanremo famosi" sël canal "Telemontecarlo"; a Cher a nass l'associassion ofissial dij sostnidor che ant n'ani 'd vita a buta ansema la gifra 'd 500 iscrission.

 1994: Sorta a fora 

Con ël 1994 a-i riva na vera rivolussion: ij Farinej a chito le base registrà për mostré al pùblich che a son bon a soné; parèj la banda a së slarga con dë strumentista vajant coma Fabrizio Spinoso (tastadura), Giorgio Gardino (baterìa), Paolo Borio (bass) e Susi Amerio coma corista.
An cost midem ann a seurt Sorta a Fora, ël disch pì rich e miraco pì bel fàit dai Farinej. 

La tournée che a ven dòp ël disch a l'é 'n sùcess (ëdcò mersì al grand ëspetàcol che a la compagna, anté che a-i son pì che 14 përson-e sël palch) che a va fòra dai termo dël Piemont, e a-i son ëd neuve partecipassion a vàire trasmission a la television. An costa época la formassion dij Farinej a l'é: Linus Binello (vos e bass), Fabrizio Rizzolo (vos), Lucas Frassetto (vos e tastadura), Giosef P. Baronio (vos e ghitara), Roberto Cazzato (ghitara), Fabrizio Spinoso (tastadura), Davide Calabrese baterìa, Paolo Borio (bass) e Susi Amerio (còro).

A la fin ëd la tournée Giosef P. Baronio a chita la banda e anans ëd la fin ëd l'ann a-i seurt ël prim "greatest hits" dij Farinej (Porti sfiga), n'archeujta 'd tòch con, an pì, na neuva canson.

 1995-1996: "ël live" e la rivolussion 

Dël 1995 a seurt ël neuv travaj Vivi dal vivo, 1995, registrassion dël concert fàit an Ast aj 24 dë stèmber dël 1995, dnans a 'n pùblich d'apopré 3.000 përson-e.

Dël 1996 a-i riva n'àutr moment stòrich për ij Farinej: a venta decide se chité 'd dovré 'l piemontèis për sërché d'argionzé 'n pùblich pì grand andrinta e fòra Piemont o se cangé pa n'arsèta che fin-a a cost moment a l'ha dàit ëd bon arzultà. Adess a l'é Linus Binello a pijé le decision amportante e parèj, an avend decidù 'd seguité, a cangia ij mèmber che a l'han sërnù 'd chité ij Farinej: Daniele Valenzano a dventa la neuva vos, Susi Amerio a resta ai còro, Fabrizio Berta a l'é 'l neuv tasterista, Maurizio Dondi a l'é 'l neuv ghitarista antramentre che 'l neuv baterista a l'é Daniele Montanaro.

 Dal 2000 al di d'ancheuj 

Dël 2000 la vos a l'é torna cola 'd Bob Sabatini quandi la banda a pija la decision d'andé torna ant la sala 'd registrassion: da la mìtica sala Boomerang a seurt l'àlbom pì sonà ant la stòria dij Farinej, valadì Sempri Farinei. Ël tòch che a presenta 'l neuv travaj a l'é na cover d'Another brick in the wall ciamà The cicu.

Dël 2002 Giosef P. Baronio a intra n'àutra vira ant la formassion, nen nomach për preparé ij neuv disch, ma 'dcò për soné dal viv; la tournée a va franch bin coma sempre e an pì la banda a l'é tra cole pì dëscarià dla classificassion dle formassion ëd la Happy Music.

Dël 2003 a van a soné al Carlevé 'd Turin an piassa San Carl e a partéssipo al Festival ëd la canson dialetal a Ospedaletti (Imperia).

Dël 2004 a van torna al festival d'Imperia e a partécipo a la trasmission ëd Rai 3 “Follia Rotolante in Tour” a Lido dj'Estens (Fërara).

Dël 2005 a pronto ansema a la Cros Rossa 'd Moncalv un consert për giuté la Cros Rossa a caté 'n mèj polivalent.

Dël 2006 ij Farinej as trasformo da formassion musical an associassion mùsich-coltural përché a l'han capì che oramai lor a son pì nen mach na banda ëd mùsica scrivùa an piemontèis, ma a son un riferiment për tut ël mond coltural piemontèis da già che an vàire ocasion a arpresento 'd vèj sucess ëd la mùsica piemontèisa con në stil pi frèsch e da giovo.

Dël 2007 a seurto da la banda Daniele Montanaro e Gipo Viarengo antramentre che a intra torna Lucas Frassetto e as gionta 'l neuv baterista Davide Calabrese.

Dël 2009 a seurt un neuv travaj dedicà ai 20 ani 'd mùsica "farinera" ciamà XX e presentà da 'n tòch bel e amusant: Celestin. Ant l'istà dël 2009 la banda a l'é an tour an squasi tute le region ëd Piemont con costa formassion-sì:

 Ercole (Linus) Binello, bass e vos;
 Giuseppe (Giosef) Baronio, ghitara e vos; 
 Luca Frassetto, tastadura e vos; 
 Maurizio Dondi, ghitara e vos; 
 Davide Calabrese, baterìa.

Categorìa:Mùsica piemontèisa